钦定古今图书集成/理学汇编/字学典/第132卷 > 《明徐炬明事物原始》 > 《声韵》
## 钦定古今图书集成/理学汇编/字学典/第132卷 > 《明徐炬明事物原始》 > 《声韵》

《笔谈》曰：自沈约为四声韵始，其事乃天竺梵学，流入
中国，其学渐密。而沈约作文，用宫商，以平上去入为
四声之韵，又撰四声之谱，梁武帝问周舍曰：“何为四
声？舍曰：‘天子圣哲’”是也。其次韵，始于颜延年、谢元晖
作诗，相为唱歌，皆不拘韵。至唐元稹作春深二十首，
并用家花车斜四字为韵。白居易刘禹锡和之，亦用
其韵。及令狐楚和诗，多次其韵。唐孙愐制《唐韵》。后宋
时书生文箫，贫不自给，遇仙姬吴彩鸾曰：“我为汝写
孙愐《唐韵》。”运笔如飞，曰：“一部可售五千。”卖尽又写之。
有单辘轳韵，单出单入两句换韵，双辘轳、双出双入
四句换韵。凡诗赋前韵少，后韵多，谓之葫芦韵。其倒
插韵者，如韩愈“碧琉璃，玲珑光景何新鲜。”又有杏花
两株者，能红白之类。唐人赓和，有次韵、依韵、用韵之
别。次韵者，是效其次第也；依韵者，同在此一韵之中也；用韵者，用彼之韵，不必次之。或问曰：“何谓诗病大
韵？”曰：“如以声鸣为韵，上九字不得用惊、倾、平、荣之字。”
又：“诗病小韵，除本韵一字外，九字中不得两字同韵，
如‘遥条同句是也’。”宋谢庄能口辨，王元谟问：“何者为
双声、叠韵？”庄曰：“互护为双声，磝碻为叠韵。”捷速如此。
秦少游曰：“子美诗冠古今，而无韵者殆不可读；曾子
固文高天下，而有韵者辄又不工。”吕静撰《集韵》，杜素
卿撰《韵略》，隋陆法言撰《广韵》，唐孙愐撰《唐韵》。